b'\n_START_ARTICLE_\nJohn Sinding\n_START_SECTION_\nSpillerkarriere\n_START_PARAGRAPH_\nFodboldopdragelsen skete i ungdomsafdelingen hos Skovshoved IFs fodboldafdeling. I sin aktive spillerkarriere som 1. senior repr\xc3\xa6senterede Sinding i 1960\'erne fodboldafdelingerne i Vordingborg IF, Glostrup IC og barndomsklubben Skovshoved IF. Her opn\xc3\xa5ede Sinding spilletid i en r\xc3\xa6kke s\xc3\xa6soner i henholdsvis divisionerne for Skovshoved IF og de lokale serier for Vordingborg IF og Glostrup IC.\n_START_SECTION_\nTr\xc3\xa6nerkarriere\n_START_PARAGRAPH_\nSinding startede sin tr\xc3\xa6nerkarriere i den dav\xc3\xa6rende serieklub Glostrup IC. I 1968 blev Sinding ansat som ny ynglingetr\xc3\xa6ner i ungdomsafdelingen for k\xc3\xb8benhavnske naboklub Br\xc3\xb8ndby IF. Under hans ledelse p\xc3\xa5 tr\xc3\xa6nerposten form\xc3\xa5ede klubbens ynglingehold i 1969 at rykke op i elite-ynglinger\xc3\xa6kken, hvor man i sin f\xc3\xb8rste s\xc3\xa6son endte p\xc3\xa5 en samlet fjerdeplads i tabellen. Sinding forblev som ynglingetr\xc3\xa6ner i klubben i halvandet \xc3\xa5r._NEWLINE_Allerede som blot 29-\xc3\xa5rig blev Sinding i 1970 tilknyttet Br\xc3\xb8ndby IFs 1. seniortrup, p\xc3\xa5 dette tidspunkt lokaliseret i de lokale serier under Sj\xc3\xa6llands Boldspil-Union (SBU), som dens cheftr\xc3\xa6ner \xe2\x80\x93 i f\xc3\xb8rste omgang for den kommende s\xc3\xa6son, der s\xc3\xa5ledes blev hans f\xc3\xb8rste s\xc3\xa6son som 1. seniortr\xc3\xa6ner. Efter den fuldst\xc3\xa6ndige sammenl\xc3\xa6gning af de st\xc3\xb8rste idr\xc3\xa6tsforeninger i Br\xc3\xb8ndby\xc3\xb8ster og Br\xc3\xb8ndbyvester, hvis resultat blev Br\xc3\xb8ndby IF, var man i vestegnsklubbens bestyrelse af den opfattelse, at serieklubben h\xc3\xb8rte til p\xc3\xa5 et endnu h\xc3\xb8jere niveau. F\xc3\xb8rsteholdets slutplacering (en 10. plads over nedrykningsstregen) i Sj\xc3\xa6llandsserien i 1969-s\xc3\xa6sonen blev ikke fundet tilfredsstillende og man stoppede samarbejdet med den dav\xc3\xa6rende cheftr\xc3\xa6ner Ib Jensen og foretog en st\xc3\xb8rre udskiftning af f\xc3\xb8rsteholdstruppen. Sinding fik med nyans\xc3\xa6ttelsen s\xc3\xa5ledes stillet som m\xc3\xa5ls\xc3\xa6tning at sammenspille et n\xc3\xa6sten helt nyt f\xc3\xb8rstehold og en slutplacering i toppen af Sj\xc3\xa6llandsserien, der skulle sikre klubben yderligere oprykning til Danmarksserien senest 1971. M\xc3\xa5ls\xc3\xa6tningen blev i sidste ende opfyldt, da det lykkedes f\xc3\xb8rsteholdet at vinde s\xc3\xa6sonens sidste spillerunde og hermed sikrede sig det sj\xc3\xa6llandske mesterskab i 1971-s\xc3\xa6sonen med automatisk oprykning til Danmarksserien i 1972 i en trup best\xc3\xa5ende af spillere s\xc3\xa5som Per Bjerregaard, Tom K\xc3\xb8hlert og Ebbe Skovdahl. Dette var klubbens anden oprykning siden stiftelsen og fusionsklubbens udgangspunkt i Serie 1. I den efterf\xc3\xb8lgende s\xc3\xa6son valgte klubbens ledelse imidlertidigt at hyre Mogens Johansen som ny p\xc3\xa5 posten som cheftr\xc3\xa6ner og kort tid efter tiltr\xc3\xa5dte den tidligere udlandsprofessionelle spiller Finn Laudrup som spillende cheftr\xc3\xa6ner for f\xc3\xb8rsteholdet._NEWLINE_Efter den f\xc3\xb8rste periode i Br\xc3\xb8ndby IF fortsatte Sinding som cheftr\xc3\xa6ner for Ballerup IFs f\xc3\xb8rstehold i perioden 1972-1974. Han var s\xc3\xa5ledes med til at f\xc3\xb8re klubbens f\xc3\xb8rstehold op fra Danmarksserien (DS) til Danmarksturneringens tredjebedste r\xc3\xa6kke (3. division \xc3\x98st under den dav\xc3\xa6rende DM-struktur) i 1974, hvilket var f\xc3\xb8rste gang det var sket i klubbens historie. F\xc3\xb8rsteholdet, som i 1972-s\xc3\xa6sonen blot var et enkelt point fra oprykning, blev vinder af sin DS-pulje ved at sl\xc3\xa5 netop Br\xc3\xb8ndby IF i den afg\xc3\xb8rende kamp, hvorefter man ogs\xc3\xa5 blev k\xc3\xa5ret som danmarksmestre i Danmarksserien ved at besejre Viborg FF med slutcifrene 1-0. John Sinding tiltr\xc3\xa5dte p\xc3\xa5 ny cheftr\xc3\xa6nerposten hos Br\xc3\xb8ndby IF i 1975 for at tr\xc3\xa6ne det nyoprykkede 3. divisionshold. M\xc3\xa5ls\xc3\xa6tningen fra ledelsens side af var denne gang en slutplacering blandt de seks \xc3\xb8verste og en forts\xc3\xa6ttelse af klubbens offensivt rettede spillestil. Sindings ophold i klubben varede dog kun et par m\xc3\xa5neder, men holdet sikrede sig i sidste ende en samlet 6. plads i divisionen._NEWLINE_Dern\xc3\xa6st gik turen til cheftr\xc3\xa6nerposter i henholdsvis Skovshoved IF og 1. divisionsklubben B.93 (den dav\xc3\xa6rende bedste danske r\xc3\xa6kke), hvor han blev ansat som ny tr\xc3\xa6ner i stedet for Erik Gynild. Sinding blev noteret for samlet 80 kampe (26 vundne, 19 uafgjorte og 35 tabte) som cheftr\xc3\xa6ner for f\xc3\xb8rsteholdet i perioden 1977-1979 og var i en kort periode i 1977-s\xc3\xa6sonen ydermere tr\xc3\xa6ner for klubbens 2. seniorhold i Danmarksserien (kreds 1) i samarbejde med den spillende 2. holdstr\xc3\xa6ner Erling B\xc3\xb8je. Efter sommerpausen i 1979-s\xc3\xa6sonen, efter 2\xc2\xbd \xc3\xa5r hos B.93 med en 13. plads i 1977-s\xc3\xa6sonen og en 7. plads i 1978-s\xc3\xa6sonen, besluttede \xc3\x98sterbro-klubbens ledelse at fyre Sinding grundet f\xc3\xb8rsteholdets akutte nedrykningsfare. Holdet havde forinden tabt seks kampe i tr\xc3\xa6k og l\xc3\xa5 p\xc3\xa5 dette tidspunkt p\xc3\xa5 sidstepladsen i 1. division, hvorp\xc3\xa5 dav\xc3\xa6rende Danmarksserie-tr\xc3\xa6ner og manager for f\xc3\xb8rsteholdet Erling B\xc3\xb8je overtog ledelsen i de resterende 15 kampe i 1979-s\xc3\xa6sonen og form\xc3\xa5ede at redde holdets status som 1. divisionsklub i den n\xc3\xa6stsidste kamp mod Slagelse BK&IF._NEWLINE_Efterf\xc3\xb8lgende blev han, i 1979, cheftr\xc3\xa6ner for Hvidovre IFs f\xc3\xb8rstehold, som under hans ledelse n\xc3\xa5ede 1979/80-s\xc3\xa6sonfinalen i DBUs Landspokalturnering, hvor man vandt pokaltitlen gennem en 5-3 sejr over Lyngby Boldklub i K\xc3\xb8benhavns Idr\xc3\xa6tspark. Pokalmesterskabet kvalificerede Hvidovre IF til Europa Cuppen for pokalvindere i 1980/81-s\xc3\xa6sonen, hvor holdet i f\xc3\xb8rste runde besejrede islandske Fram, men dern\xc3\xa6st led et samlet nederlag i anden runde mod hollandske Feyenoord. I 1981-s\xc3\xa6sonen blev holdet endvidere Danmarksmestre for tredje gang \xe2\x80\x93 et enkelt point foran Lyngby Boldklub p\xc3\xa5 andenpladsen. Han stoppede som cheftr\xc3\xa6ner i Hvidovre IF nogenlunde samtidig med at Michael Manniche i sommeren 1983 blev hentet til portugisiske SL Benfica fra Hvidovre IF. Om sin favorittr\xc3\xa6ner har Michael Manniche udtalt, at "John kunne v\xc3\xa6re b\xc3\xa5de hyggelig og grov. Men p\xc3\xa5 den rigtige m\xc3\xa5de. Han kunne motivere folk. Der er mange skolel\xc3\xa6rere i dansk fodbold, men ingen skal f\xc3\xa5 mig til at sige, at der er for mange. Min mentalitet er bare mere til det, som John Sinding st\xc3\xa5r for"._NEWLINE_Efter et kort ophold som tr\xc3\xa6ner for Glostrup IC\'s 2. divisionshold (den n\xc3\xa6stbedste fodboldr\xc3\xa6kke), vendte han imidlertidigt tilbage til sin forrige klub. Sinding blev med et d\xc3\xb8gns varsel genansat i en position som manager i Hvidovre IF og gjort ansvarlig for taktikl\xc3\xa6gning, holdudtagelse, varetagelse af kontraktforhandlinger, ops\xc3\xb8gende arbejde og samarbejde med ungdomsafdelingen omkring talentpleje, hvorimod HIF\'s hidtidige tr\xc3\xa6ner Kurt Stendahl fortsatte tr\xc3\xa6ningen for en kort stund. Tr\xc3\xa6ningen blev sidenhen overtaget af Sinding selv. I oktober 1985, godt et \xc3\xa5r efter genans\xc3\xa6ttelsen, blev Sinding opsagt som cheftr\xc3\xa6ner efter at f\xc3\xb8rsteholdets spillere havde truet klubbens ledelse med en st\xc3\xb8rre spillerflugt, s\xc3\xa5fremt der ikke kom en fyreseddel. Reaktionen fra Sinding p\xc3\xa5 fyresedlen kom i form af en sagsm\xc3\xa5l ved \xc3\x98stre Landsret mod Hvidovre IF med et erstatningskrav p\xc3\xa5 350.000 kroner for uberettiget fyring \xe2\x80\x93 i stedet for at klare sagen gennem et forlig. Hvidovre IF rykkede ud af den bedste r\xc3\xa6kke efter 1985-s\xc3\xa6sonen._NEWLINE_Forud for 1988-s\xc3\xa6sonen skiftede Sinding til den nyoprykkede 2. divisionsklub Fremad Amager (den n\xc3\xa6stbedste r\xc3\xa6kke) p\xc3\xa5 en tre-\xc3\xa5rig kontrakt. 4\xc2\xbd m\xc3\xa5ned f\xc3\xb8r kontraktens udl\xc3\xb8b besluttede den fire mand store professionelle ApS-bestyrelse sig for at afskedige Sinding med \xc3\xb8jeblikkelig varsel den 18. august 1990, hvilket bestyrelsen begrundede med manglende taktiske evner \xe2\x80\x93 p\xc3\xa5 trods af at f\xc3\xb8rsteholdet havde v\xc3\xa6ret ubesejret i de seneste elleve kampe. Efter 1990-s\xc3\xa6sonen rykkede holdet ned i 2. division (det nye navn for den tredjebedste fodboldr\xc3\xa6kke efter indf\xc3\xb8relsen af Superligaen) og hans reelle afl\xc3\xb8ser p\xc3\xa5 cheftr\xc3\xa6nerposten, allerede introduceret to m\xc3\xa5neder inden afskedigelsen, blev ved \xc3\xa5rsskiftet 1990/1991 klubbens tidligere divisionsspiller Tonni Nielsen. Fyringen af Sinding fik formanden for Fremad Amagers professionelle afdeling, Henning Bjerre, til at tr\xc3\xa6kke sig den efterf\xc3\xb8lgende dag grundet utilfredshed omkring forholdene bag beslutningen truffet af de tre \xc3\xb8vrige bestyrelsesmedlemmer._NEWLINE_I efter\xc3\xa5ret 1991 overtog Sinding ansvaret for Skovshoved IFs 1. seniorhold i den tredjebedste fodboldr\xc3\xa6kke (2. division \xc3\x98st) for de resterende tre kampe i divisionen. Klubben havde bedt om hans hj\xc3\xa6lp efter man den forrige uge havde fyret den hidtidige cheftr\xc3\xa6ner Leif Staun. Sinding kunne imidlertidigt ikke forhindre barndomsklubbens nedrykning._NEWLINE_Den 1. juli 1993 blev Sinding cheftr\xc3\xa6ner i 2. divisionsklubben RB 1906 g\xc3\xa6ldende for et halvt \xc3\xa5rs tid. Sinding afl\xc3\xb8ste den dav\xc3\xa6rende cheftr\xc3\xa6ner, Benny Jensen (1992-1993), der var tr\xc3\xa5dt tilbage i sommerpausen, da han ikke l\xc3\xa6ngere kunne f\xc3\xa5 gennemf\xc3\xb8rt sine krav og skiftede i stedet til Vanl\xc3\xb8se IF. RB 1906, som havde mistet halvdelen af for\xc3\xa5rets spillere, endte 1993 efter\xc3\xa5rss\xc3\xa6sonen p\xc3\xa5 en n\xc3\xa6stsidste plads i 2. Division \xc3\x98st, hvilket bet\xc3\xb8d nedrykning til Danmarksserien efter 18 s\xc3\xa6soner som divisionsklub. Sinding blev i for\xc3\xa5ret 1994 erstattet af Rb 1906\'s nye cheftr\xc3\xa6ner Carsten Broe (1994-1998)._NEWLINE_I september 1996 hentede dav\xc3\xa6rende cheftr\xc3\xa6ner Kim Brink for F.C. K\xc3\xb8benhavn med kort varsel John Sinding ind for at v\xc3\xa6re vikarierende m\xc3\xa5lmandstr\xc3\xa6ner for k\xc3\xb8benhavnernes to m\xc3\xa5lm\xc3\xa6nd, Karim Zaza og den finske landsholdsm\xc3\xa5lmand Antti Niemi. Dette skyldes, at klubbens normale m\xc3\xa5lmandstr\xc3\xa6ner, den tidligere landsholdsspiller Ole Qvist, var optaget af et fire ugers ferieophold i USA._NEWLINE_Efter to \xc3\xa5r et halvt \xc3\xa5r stoppede Peter Schmeichel den 30. juni 2002 sit engagement i 1. divisionsklubben Hvidovre IFs professionelle afdeling, Hvidovre Fodbold A/S, hvorp\xc3\xa5 klubben stod tilbage uden hverken penge (Schmeichel s\xc3\xb8rgede dog for at klubben ikke havde flere udest\xc3\xa5ender) eller tr\xc3\xa6ner efter den dav\xc3\xa6rende tr\xc3\xa6ner/manager Jan S\xc3\xb8rensens afgang i sommerpausen 2002. Eftersom man skulle begynde forfra med ingen \xc3\xb8konomi og en ny divisionstrup fortrinsvist best\xc3\xa5ende af Danmarksserie-spillere, tog forstadsklubbens ledelse derfor kontakt til Sinding og overtalte ham at overtage styringen af holdet i efter\xc3\xa5rss\xc3\xa6sonen 2002 i en ul\xc3\xb8nnet managerrolle i f\xc3\xa6llesskab med Sten Ziegler som ansvarlig for den daglige tr\xc3\xa6ning. M\xc3\xa5ls\xc3\xa6tningen var at stabilisere Hvidovre IFs f\xc3\xb8rstehold i den n\xc3\xa6stbedste r\xc3\xa6kke og undg\xc3\xa5 nedrykning samt at f\xc3\xa5 et tiltr\xc3\xa6ngt \xc3\xb8konomisk pusterum. I vinterpausen 2002/03 lod klubbens ledelse ham g\xc3\xa5 igen, s\xc3\xa5 den nye cheftr\xc3\xa6ner Jan Christensen fra Danmarksserie-klubben Gladsaxe-Hero Boldklub kunne overtage erhvervet pr. 1. januar 2003._NEWLINE_I januar m\xc3\xa5ned 2008 engagerede Br\xc3\xb8ndby IF John Sinding kortvarigt i en stilling som s\xc3\xa5kaldt talentspejder og i denne forbindelse var han i Brasilien for at kikke p\xc3\xa5 offensive ungdomsspillere til U-truppen sammen med den tidligere m\xc3\xa5lmandstr\xc3\xa6ner J\xc3\xb8rgen Henriksen.\n_START_SECTION_\nErhvervsm\xc3\xa6ssig karriere\n_START_PARAGRAPH_\nSidel\xc3\xb8bende med fodboldkarrieren har John Sinding, som blev selvst\xc3\xa6ndig i 1980 efter 12 \xc3\xa5rs virke i fa. Semco, v\xc3\xa6ret direkt\xc3\xb8r og indehaver af et privat installationsfirma, W. Johansen ApS med over 33 medarbejdere i Br\xc3\xb8nsh\xc3\xb8j, med speciale indenfor ventilation, klimaanl\xc3\xa6g og el-installation. W. Johansen VVS ApS blev overtaget af Sinding i januar 1979, som efterf\xc3\xb8lgende var med til stifte henholdsvis W. Ventilation ApS i januar 1981 og W. Johansen EL i februar 1984 . Sidenhen har Sinding afh\xc3\xa6ndet sin store entrepren\xc3\xb8r-virksomhed.'